APROBACIÓN DEFINITIVA DO ANEXO AO REGULAMENTO INTERNO DA RESIDENCIA DE VÁLIDOS SANTA ANA
ADMINISTRACIÓN LOCAL — Municipal — Ponteareas (Ordenanzas e Regulamentos, 18/03/2019)

Con data 18 de decembro de 2018 o Pleno da Corporación Municipal do Concello de Ponteareas aproba con carácter inicial o “O ANEXO AO REGULAMENTO INTERNO DA RESIDENCIA DE VÁLIDOS SANTA ANA DO CONCELLO DE PONTEAREAS. CRITERIOS PARA O USO DO COMEDOR POR PARTE DO PERSOAL MUNICIPAL”, sendo publicada esta aprobación inicial no Boletín Oficial da Provincia de Pontevedra nº 1 de data 2 de xaneiro de 2019, abrindo un prazo de 30 días para que calquera interesado puidera examinalo e formular as reclamacións ou alegacións que estimaran pertinentes. Transcorrido o prazo dos 30 días de exposición pública sen que fose formulada ningunha reclamación ou alegación, de acordo co artigo 49 da Lei 7/1985, de Bases do Réxime Local, enténdese aprobado con carácter definitivo o texto, que se expón integramente deseguido: Os presentes criterios teñen por obxecto o uso do comedor da Residencia de Maiores Santa Ana do Concello de Ponteareas por parte do seu persoal destinado neste centro. Primeiro.— Enténdese como usos de comedor para os empregados da Residencia de Maiores do Concello de Ponteareas os de comida, con alimentos elaborados na propia residencia de maiores, nos períodos de tempo do almorzo, xantar ou na cea da noite. Segundo.— Poderán gozar deste servizo de comedor, en calidade de usuario, todo o persoal asignado á residencia municipal de maiores, nos días de desempeño efectivo do seu traballo e que a súa xornada laboral, ou quenda de traballo, non comece ou remate nun intervalo de hora e media, anterior ou posterior, ao tempo de xantar. O persoal da residencia de maiores non terá que aboar ao concello cantidade algunha por gozar deste servizo de comedor, sen prexuízo da obriga do concello de incrementar as bases de cotización á Seguridade Social do persoal ao ter este servizo de comedor a condición de salario en especie. Terceiro.— O menú será único para todos/as os/as traballadores/as usuarios/as do comedor da residencia, sen excepcións, e será o mesmo que se estableza diariamente con carácter xeral para os residentes. Cuarto.— Sendo prioriataria a atención das necesidades dos residentes, o intervalo de uso do servizo de comedor da residencia por parte do persoal non deberá coincidir co destinado para as súas comidas. É potestade da dirección da residencia de maiores establecer o horario e as quendas para o goce deste servizo por parte do persoal, así como establecer a colaboración do persoal beneficiario do servizo de comedor, na entrega e recollida dos alimentos e menaxe para o seu uso, se así o considera necesario. Quinto.— O persoal que desexe utilizar o servizo de comedor deberá comunicalo alomenos no día hábil anterior, polo medio que estableza a Dirección do centro. Sexto.— Como xa se manifestou, o uso do servizo do comedor da residencia de maiores con comida elaborada na propia residencia terá a consideración de retribución en especie, debendo respectar, polo tanto, a lexislación laboral e fiscal que corresponda en cada caso. A estes efectos, e á falla dun criterio específico aplicable a este centro de traballo, establécese como prezo do servizo o que estea vixente na “Ordenanza reguladora do prezo público da Escola Infantil” de Ponteareas para os casos de nenos e nenas que non utilicen habitualmente o servizo de comedor e que, excepcionalmente e por motivos xustificados, desexen utilizalo algún día solto para xantar. Sétimo.— O persoal da residencia de maiores poderá dispor do espazo necesario no comedor, fóra do tempo de uso dos residentes, para utilizalo no tempo de comidas ou de descanso, se así o desexa, para almorzar, xantar ou cear con alimentos elaborados dentro ou fora da residencia de maiores. Así mesmo, o persoal que así o desexe, poderá dispor do equipamento axeitado para a conservación e aproveitamento da comida elaborada fora da residencia traída polo/a propio/a traballador/a para o seu consumo persoal. “ Ponteareas, documento asinado electronicamente O Alcalde, Xosé Represas Giráldez